text: Tysk grænsekontrol kan give kø i ferien
  23 juni 2017 kl. 04.09
  I starten af sommerferien kan en midlertidig grænsekontrol ind i Tyskland give op til 30 minutters ventetid.
  Har du planer om at tage i sommerhus eller køre sydpå i de kommende uger?
  Så kan det være en god idé at væbne dig med ekstra tålmodighed.
  I år kan bilister nemlig forvente længere rejsetid end normalt ved den dansk-tyske grænse - særligt i weekender, oplyser Vejdirektoratet.
  Ud over den nuværende grænsekontrol er der i anledningen af G20-topmødet i Hamburg 7. juli også kommet en midlertidig grænsekontrol for bilister fra Danmark til Tyskland, fortæller den vagthavende i Trafikcentret i Vejdirektoratet, Mette Nedergaard.
  - Sidste år så vi, at der var opstod betydelige kødannelser, når bilister skulle tilbage fra Tyskland til Danmark. I år kan vi også forvente kø ved grænsen, når danskerne kører til Tyskland.
  - Det betyder, at der kan være op mod 30 minutters ventetid for at komme over grænsen, siger hun.
  Den midlertidige grænsekontrol fortsætter frem til 11. juli.
  